Javaslat A TANÁCS HATÁROZATA a Közösségnek az egyrészről az Európai Közösségek és tagállamaik, másrészről Románia közötti Európa-megállapodás által létrehozott Társulási Tanácson belüli, Romániának a RAPEX-rendszerben az általános termékbiztonságról szóló, 2001. december 3-i 2001/95/EK európai parlamenti és tanácsi irányelv értelmében történő részvételét illető álláspontjáról

(előterjesztő: a Bizottság)

INDOKLÁS

Az egyrészről az Európai Közösségek és tagállamaik, másrészről Románia közötti társulást létrehozó, 1993. február 1-jén Brüsszelben aláírt Európa-megállapodás [1] 93. cikke értelmében a Felek együttműködnek azzal a céllal, hogy elérjék Románia és a Közösség fogyasztóvédelmi rendszereinek teljes összeegyeztethetőségét. Ebből a célból az együttműködés, többek között és az adott lehetőségeken belül, kiterjed az információcserére és a közösségi adatbázisokhoz való hozzáférésre.

[1] HL L 357, 1994.12.31., 1. o.

Az általános termékbiztonságról szóló, 2001. december 3-i 2001/95/EK európai parlamenti és tanácsi irányelv 12. cikke szerint a RAPEX hozzáférhető a csatlakozni kívánó országok számára a Közösség és ezen országok közötti megállapodások keretében, az ezekben a megállapodásokban meghatározott feltételek szerint. Az ilyen megállapodásoknak a viszonosságon kell alapulniuk, és a Közösségben hatályos rendelkezéseknek megfelelő bizalmassági rendelkezéseket kell tartalmazniuk.

Románia Európai Közösségek mellé akkreditált képviseletének az egészség- és fogyasztóvédelemért felelős főigazgatónak címzett, 2003. december 2-i keltezésű levelében Románia a Bizottságnál az EU-s RAPEX-rendszerhez való hozzáférést lehetővé tevő eljárás kezdeményezését kérelmezte.

Románia annak 1999. májusi megindításától kezdve tevékenyen részt vesz a TRAPEX-rendszerben (Ideiglenes Közösségi Gyors Tájékoztatási Rendszer), amely a RAPEX funkcióját látja el a csatlakozni kívánó országokban.

A mellékelt javaslatnak nincsenek pénzügyi hatásai.

A fent említett okokból a Tanácsot felkérik a mellékelt határozat elfogadására.

Javaslat A TANÁCS HATÁROZATA a Közösségnek az egyrészről az Európai Közösségek és tagállamaik, másrészről Románia közötti Európa-megállapodás által létrehozott Társulási Tanácson belüli, Romániának a RAPEX-rendszerben az általános termékbiztonságról szóló, 2001. december 3-i 2001/95/EK európai parlamenti és tanácsi irányelv értelmében történő részvételét illető álláspontjáról

AZ EURÓPAI UNIÓ TANÁCSA,

tekintettel az Európai közösséget létrehozó szerződésre,

tekintettel az egyrészről az Európai Közösségek és tagállamaik, másrészről Románia közötti társulás létesítéséről szóló, 1993. február 1-jén Brüsszelben aláírt Európa-megállapodásra [2] és különösen annak 93. cikkére,

[2] HL L 357, 1994.12.31., 1. o.

tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre és különösen annak 12. cikkére,

tekintettel a Bizottság javaslatára, [3]

[3] HL C [...] [...], o. [...]

mivel:

(1) Az egyrészről az Európai Közösségek és tagállamaik, másrészről Románia közötti társulás létesítéséről szóló, 1993. február 1-jén Brüsszelben aláírt Európa-megállapodás 93. cikke értelmében a Felek együttműködnek azzal a céllal, hogy elérjék Románia és a Közösség fogyasztóvédelmi rendszereinek teljes összeegyeztethetőségét.

(2) A 2001/95/EK irányelv 12. cikke (4) bekezdése szerint a RAPEX hozzáférhető a csatlakozni kívánó országok számára a Közösség és ezen országok közötti megállapodások keretében, az ezekben a megállapodásokban meghatározott feltételek szerint. Az ilyen megállapodásoknak a viszonosságon kell alapulniuk, és a Közösségben hatályos rendelkezéseknek megfelelő bizalmassági rendelkezéseket kell tartalmazniuk.

(3) Románia annak 1999. májusi megindításától kezdve tevékenyen részt vesz a TRAPEX-rendszerben (Ideiglenes Közösségi Gyors Tájékoztatási Rendszer), amely a RAPEX funkcióját látja el a csatlakozni kívánó országokban.

A KÖVETKEZŐKÉPPEN HATÁROZOTT:

Egyetlen cikk

A Közösségnek az egyrészről az Európai Közösségek és tagállamaik, másrészről Románia közötti Európa-megállapodás által létrehozott Társulási Tanácson belül meghozandó álláspontja Romániának a RAPEX-rendszerben az általános termékbiztonságról szóló, 2001. december 3-i 2001/95/EK európai parlamenti és tanácsi irányelv értelmében történő részvételét illetően a Társulási Tanács mellékelt határozattervezetében foglaltatik.

Kelt Brüsszelben, -án/-én.

a Tanács részérol

az elnök

MELLÉKLET

//

Javaslat

Az egyrészről az Európai Közösségek és tagállamaik, másrészről Románia közötti TÁRSULÁSI TANÁCS ..../2004 HATÁROZATA (--/--/--)

Romániának a RAPEX-rendszerben az általános termékbiztonságról szóló, 2001. december 3-i 2001/95/EK európai parlamenti és tanácsi irányelv értelmében történő részvételéről [4]

[4] HL L 11, 2002.01.15., 4. o.

A TÁRSULÁSI TANÁCS,

tekintettel az egyrészről az Európai Közösségek és tagállamaik, másrészről Románia közötti társulás létesítéséről szóló, 1993. február 1-jén Brüsszelben aláírt Európa-megállapodásra [5] és különösen annak 93. cikkére,

[5] HL L 357, 1994. 12.31., 1. o.

tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre és különösen annak 12. cikkére,

tekintettel Románia Európai Közösségek mellé akkreditált képviseletének az egészség- és fogyasztóvédelemért felelős főigazgatónak címzett, a Bizottságnál Románia EU-s RAPEX-rendszerhez való hozzáférését lehetővé tevő eljárás kezdeményezését kérelmező, 2003. december 2-i keltezésű levelére,

mivel:

1. Az Európa-megállapodás 93. cikke értelmében a Felek együttműködnek azzal a céllal, hogy elérjék Románia és a Közösség fogyasztóvédelmi rendszereinek teljes összeegyeztethetőségét. Ebből a célból az együttműködés, többek között és az adott lehetőségeken belül, kiterjed az információcserére és a közösségi adatbázisokhoz való hozzáférésre.

2. A 2001/95/EK irányelv 12. cikke (4) bekezdése szerint a RAPEX hozzáférhető a csatlakozni kívánó országok számára a Közösség és ezen országok közötti megállapodások keretében, az ezekben a megállapodásokban meghatározott feltételek szerint. Az ilyen megállapodásoknak a viszonosságon kell alapulniuk, és a Közösségben hatályos rendelkezéseknek megfelelő bizalmassági rendelkezéseket kell tartalmazniuk.

3. A 2001/95/EK irányelv II. melléklete meghatározza a RAPEX alkalmazására szolgáló eljárásokat és az értesítésre vonatkozó iránymutatásokat

4. A Bizottság az irányelv II. melléklete 8. pontjában megfogalmazott követelmények szerint 2004. április 29-én iránymutatásokat fogadott el a RAPEX alkalmazásáról. [6]

[6] HL L151, 2004.4.30., 83. o., javítva: HL L 208, 2004 .6.10., 73. o.

5. Románia annak 1999. májusi megindításától kezdve tevékenyen részt vesz a TRAPEX-rendszerben (Ideiglenes Közösségi Gyors Tájékoztatási Rendszer), amely a RAPEX funkcióját látja el a csatlakozni kívánó országokban.

A KÖVETKEZŐKÉPPEN HATÁROZOTT:

1. cikk

Románia, ugyanazon jogokkal és kötelezettségekkel mint a jelenlegi tagok, részt vesz a RAPEX-rendszerben a 2001/95/EK irányelv megfelelő rendelkezéseivel és a RAPEX iránymutatásokkal összhangban.

2. cikk

Románia ugyanazon bizalmassági elvet alkalmazza, mint a többi RAPEX-tag.

3. cikk

Románia a Bizottság szolgálataival együttműködve megalkotja a szükséges gyakorlati szabályokat egy olyan állapot biztosítására, amelyben teljes mértékben meg tud felelni az irányelvben megfogalmazott követelményeknek és a RAPEX-iránymutatásokban foglalt eljárásoknak.

A Bizottság különösen alapozó képzést nyújt a román tisztviselőknek a RAPEX alkalmazások használatáról.

4. cikk

Minden, e határozat alkalmazásával kapcsolatban felmerülő problémát a Bizottság szolgálatai és a román hatóságok közötti közvetlen kapcsolatok útján a RAPEX keretében kell megoldani. Amennyiben ez nem vezet egy mindkét Fél részéről elfogadható megoldáshoz, bármely Fél kérelmére a Társulási Tanácsban a nézőpontok megvitatására kerül sor a kérelem beérkezésétől számított három hónapon belül.

A nézőpontok megvitatását, illetve az előző bekezdésben említett időszak lejárát követően a Társulási Tanács megfelelő ajánlásokat tehet a probléma megoldását illetően.

Ezen eljárások a Társulási Tanácsban nem érintik a Felek területén érvényben lévő vonatkozó fogyasztóvédelmi jogszabályok szerinti intézkedéseket.

5. cikk

Ez a határozat elfogadásának napján lép hatályba. 2004.12.01-től kell alkalmazni.

Kelt .....................................-ben,

a Társulási Tanács részéről

az elnök